Donald Trump, candidatul republicanilor, a declarat că va fi "o baie de sânge" pentru Statele Unite dacă nu câștigă el alegerile prezidențiale din noiembrie, relatează Politico.
Fostul președinte american a făcut afirmația în timpul unui miting de campanie în Ohio, lângă orașul Dayton, însă este neclar la ce s-a referit.
"Dacă nu voi fi ales, va fi o baie de sânge. Pe puțin. Va fi o baie de sânge pentru țară", a declarat Donald Trump.
Remarca a fost făcută în timp ce reclama situația prin care trece industria de automobile. Apoi a continuat spunând despre China că nu va reuși să vândă niciun vehicul importat în SUA dacă va câștiga el.
Donald Trump a câștigat cursa pentru nominalizarea candidatului republican și va avea șansa revanșei în fața lui Joe Biden la alegerile din noiembrie. Va fi prima reeditare a unei "finale" prezidențiale după 1956.
În timpul mitingului de lângă Dayton, fostul președinte american a vorbit și despre violențele de la Capitoliul SUA din 6 ianuarie 2021. El a promis că îi va grația pe "ostaticii" trimiși la închisoare în acest dosar, în prima zi în care va reveni la Casa Albă.
"Asta sunt ei – ostatici", susține Donald Trump.
Joe Biden vorbește frecvent și el despre violențele din 6 ianuarie 2021, însă în alți termeni. Președintele american în exercițiu susține soarta democrației depinde de rezultatul alegerilor din noiembrie.